CELEX: 32021R0580
Language: hu
Date: 2021-02-01 00:00:00
Title: A Bizottság (EU) 2021/580 felhatalmazáson alapuló rendelete (2021. február 1.) az (EU) 2015/1366 felhatalmazáson alapuló rendeletnek a méhészeti ágazatban a pénzügyi hozzájárulás elosztásának alapja tekintetében történő módosításáról

2021.4.12.   
               
               
                  HU
               
               
                  Az Európai Unió Hivatalos Lapja
               
               
                  L 124/1
               
            
         A BIZOTTSÁG (EU) 2021/580 FELHATALMAZÁSON ALAPULÓ RENDELETE
         (2021. február 1.)
         az (EU) 2015/1366 felhatalmazáson alapuló rendeletnek a méhészeti ágazatban a pénzügyi hozzájárulás elosztásának alapja tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet (1) hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre és különösen annak 56. cikke (1) bekezdésére,
         mivel:
         
                     (1)
                  
                  
                     Az (EU) 2015/1366 felhatalmazáson alapuló bizottsági rendelet (2) 4. cikke meghatározza a tagállamoknak a méhészeti programjaikhoz nyújtott uniós pénzügyi hozzájárulás alapját. Az összeget a méhészeti programoknak a Bizottság részére való bejelentését közvetlenül megelőző két naptári év során a tagállamok által bejelentett méhkaptárak átlagos számával arányosan kell elosztani.
                  
               
                     (2)
                  
                  
                     Az (EU, Euratom) 2020/2093 (3) tanácsi rendelet meghatározza az Európai Mezőgazdasági Garanciaalap (EMGA) éves felső határát. E határértéken belül ez az alap finanszírozza a méhészeti programokhoz való uniós hozzájárulást, amely 2021-től lép hatályba. A többéves pénzügyi keretben az EMGA tekintetében előirányzott teljes összeg a méhészeti programok számára évi 60 millió EUR-s növekedést foglal magába.
                  
               
                     (3)
                  
                  
                     A 2021–2027 közötti időszakra vonatkozóan a Bizottság a méhészeti programokra szánt megnövelt uniós hozzájárulás elosztását javasolta a közös agrárpolitika keretében a tagállamok által elkészítendő stratégiai tervhez (KAP-stratégiai terv) nyújtott, az Európai Mezőgazdasági Garanciaalap (EMGA) és az Európai Mezőgazdasági Vidékfejlesztési Alap (EMVA) által finanszírozott támogatásra vonatkozó szabályok megállapításáról, valamint az 1305/2013/EU európai parlamenti és tanácsi rendelet (4) és az 1307/2013/EU európai parlamenti és tanácsi rendelet (5) hatályon kívül helyezéséről szóló európai parlamenti és tanácsi rendeletre irányuló javaslat VIII. mellékletében meghatározottak szerint.
                  
               
                     (4)
                  
                  
                     A COM(2018) 392 final bizottsági javaslatban meghatározott uniós hozzájárulás tagállamok közötti elosztásának alapját a 2017–2019-es méhészeti programokra szánt uniós források elosztása képezte, amelyet a tagállamok által 2013-ban bejelentett méhkaptárak száma alapján állapítottak meg a 2014–2016-os méhészeti programjaik keretében, kiigazítva a tagállamok által a 2017–2019-es programozási időszakban allokáció céljából benyújtott kérelmekkel.
                  
               
                     (5)
                  
                  
                     A méhészeti programokhoz nyújtott megnövelt uniós hozzájárulásnak 2021-től kell hatályba lépnie, míg a tagállamok KAP-stratégiai tervei a jövőbeli KAP jogalkotási keretén belül várhatóan csak 2023-ban lesznek alkalmazandók.
                  
               
                     (6)
                  
                  
                     A COM(2018) 392 final bizottsági javaslattal való összhang, valamint a méhészeti programok számára a 2021-es és a 2022-es évre, illetve a 2023-tól kezdődő időszakra elkülönített összegek közötti koherencia biztosítása érdekében a méhészeti programok 2021-es és 2022-es előirányzatait a tagállamok által a 2014–2016-os méhészeti programjaikra vonatkozóan 2013-ban bejelentett méhkaptárak száma alapján kell kiszámítani, kiigazítva a tagállamok által a 2017–2019-es programozási időszakban allokáció céljából benyújtott kérelmekkel.
                  
               
                     (7)
                  
                  
                     Az (EU) 2015/1366 felhatalmazáson alapuló rendeletet ezért ennek megfelelően módosítani kell,
                  
               ELFOGADTA EZT A RENDELETET:
         
            1. cikk
            Az (EU) 2015/1366 felhatalmazáson alapuló bizottsági rendelet 4. cikkének második bekezdése helyébe a következő szöveg lép:
            
               „Az első bekezdéstől eltérve, a méhészeti programok számára a 2021-es és 2022-es évre nyújtott uniós hozzájárulást a tagállamok által a 2014–2016-os méhészeti programjaikra vonatkozóan 2013-ban bejelentett méhkaptárak száma alapján kell elosztani a méhészeti programmal rendelkező tagállamok között, kiigazítva a tagállamok által a 2017–2019-es programozási időszakban allokáció céljából benyújtott kérelmekkel. A minimális uniós hozzájárulás méhészeti programonként 25 000 EUR.”
            
         
         
            2. cikk
            Ez a rendelet az Európai Unió Hivatalos Lapjában való kihirdetését követő hetedik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. február 1-jén.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 347., 2013.12.20., 671. o.
         
         
            (2)  A Bizottság (EU) 2015/1366 felhatalmazáson alapuló rendelete (2015. május 11.) az 1308/2013/EU európai parlamenti és tanácsi rendeletnek a méhészeti ágazatban nyújtott támogatások tekintetében történő kiegészítéséről(HL L 211., 2015.8.8., 3. o.)
         
            (3)  A Tanács (EU, Euratom) 2020/2093 rendelete (2020. december 17.) a 2021–2027-es időszakra vonatkozó többéves pénzügyi keretről (HL L 433 I, 2020.12.22., 11. o.).
         
            (4)  Az Európai Parlament és a Tanács 1305/2013/EU rendelete (2013. december 17.) az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról és az 1698/2005/EK tanácsi rendelet hatályon kívül helyezéséről (HL L 347., 2013.12.20., 487. o.).
         
            (5)  Az Európai Parlament és a Tanács 1307/2013/EU rendelete (2013. december 17.) a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról, valamint a 637/2008/EK és a 73/2009/EK tanácsi rendelet hatályon kívül helyezéséről (HL L 347., 2013.12.20., 608. o.).